Selecționerul României, Edward Iordănescu, a anunțat astăzi lista jucătorilor convocați pentru cele două jocuri rămase de disputat înaintea participării la Campionatul European din Germania. Cu alte cuvinte, acesta este și lotul pe care se va baza la turneul final din Germania.
Dezamăgitor este faptul că din lotul tricolor nu va face parte și Alex Mitriță, fotbalistul de clasă al Universității Craiova și totodată unul dintre cei mai buni și prolifici atacanți din Superligă. Prin această decizie, Edward Iordănescu a demonstrat că nu-și poate ascunde antipatiile, chiar dacă în acest caz trebuia să primeze interesul echipei naționale.
În fine, marți, 4 iunie, de la ora 21.30, pe stadionul „Steaua“, România va juca împotriva Bulgariei. Apoi vineri, 7 iunie, de la ora 21.00, tot pe stadionul „Steaua“, România va primi vizita formației similare din Liechtenstein.
Cei 28 de fotbaliști convocați sunt:
PORTARI:
Florin NIȚĂ (Gaziantep | Turcia, 20/0), Horațiu MOLDOVAN (Atletico Madrid | Spania, 10/0), Ștefan TÂRNOVANU (FCSB, 1/0), Răzvan SAVA (CFR Cluj, 0/0).
FUNDAȘI:
Andrei RAȚIU (Rayo Vallecano | Spania, 16/1), Vasile MOGOȘ (CFR Cluj, 5/0), Radu DRĂGUȘIN (Tottenham | Anglia, 15/0), Bogdan RACOVIȚAN (Rakow | Polonia, 1/0), Adrian RUS (Pafos | Cipru, 19/1), Ionuț NEDELCEARU (Palermo | Italia, 26/2), Andrei BURCĂ (Al-Okhdood | Arabia Saudită, 27/1), Nicușor BANCU (Universitatea Craiova, 34/2).
MIJLOCAȘI:
Deian SORESCU (Gaziantep | Turcia, 16/0), Marius MARIN (Pisa | Italia, 16/0), Alexandru CICÂLDĂU (Konyaspor | Turcia, 36/4), Răzvan MARIN (Empoli | Italia, 54/3), Nicolae STANCIU (Damac | Arabia Saudită, 68/14), Adrian ȘUT (FCSB, 1/0), Darius OLARU (FCSB, 16/0), Constantin GRAMENI (Farul Constanța, 0/0), Dennis MAN (Parma | Italia, 22/7), Valentin MIHĂILĂ (Parma | Italia, 19/4), Ianis HAGI (Deportivo Alaves | Spania, 33/5), Florinel COMAN (FCSB, 13/1).
ATACANȚI:
Denis DRĂGUȘ (Gaziantep | Turcia, 9/2), George PUȘCAȘ (Bari | Italia, 41/11), Denis ALIBEC (Muaither | Qatar, 37/5), Daniel BÎRLIGEA (CFR Cluj, 1/0).
Acesta este și lotul preliminar pentru EURO 2024. Lotul final pentru turneul din Germania, care poate cuprinde până la 26 de jucători, va fi anunțat vineri, 7 iunie.
Mesajul selecționerului Edward Iordănescu după convocarea lotului pentru ultimele teste înainte de EURO 2024:
„Ne reunim cu încredere și bucurie după ce am îndeplinit obiectivul calificării la EURO 2024 și fiecare dintre noi e pregătit să ducă mai departe, cu reponsabilitate și mândrie, acest parcurs care a bucurat milioane de români.
Tot ce am reușit bun până azi s-a construit pe disciplină, spirit de luptă și coeziune. Disciplina s-a păstrat, spiritul de luptă trebuie dovedit neîncetat, iar coeziunea stă la baza selecției pentru acest lot cu care abordăm ultimele teste și ne pregătim de turneul final. Am crescut împreună ca echipă și individual, dar pentru provocarea ce urmează e nevoie de mult mai mult, într-un timp foarte scurt.
Am spus-o de la bun început, vom merge la EURO 2024. Și iată că fotbalul românesc se reîntoarce în elită după 8 ani. Însă n-am putut garanta rezultatele de pe parcurs, nimeni nu poate face asta! Tocmai de aceea, nici acum nu pot garanta suporterilor un rezultat sau altul în meciurile ce ne așteaptă în Germania. Dar din toate lucrurile bune de care este capabilă naționala României de azi, pentru cel puțin două pot garanta oricând, oriunde și în fața oricui: dăm tot ce avem mai bun pe teren, în fiecare secundă din fiecare meci, și nu cedăm indiferent cum curge jocul și ce spune scorul!
Iar de aici pleacă și mesajul meu pentru suporterii români:
Vor fi momente grele, pentru că nimic din ce se merită cu adevărat nu se obține ușor. Dar stați cu nădejdea, credința și inima lângă noi! Până la final. Indiferent ce se întâmplă!
Pentru că noi vom da totul pentru voi! Până la final. Indiferent ce se întâmplă!“, semnează Edward Iordănescu.
Programul României la EURO 2024 este următorul:
Luni, 17 iunie: ROMÂNIA – Ucraina (München, 16.00);
Sâmbătă, 22 iunie: Belgia – ROMÂNIA (Köln, 22.00);
Miercuri, 26 iunie: Slovacia – ROMÂNIA (Frankfurt, 19.00).